Päivystystoimintaa yritettiin sujuvoittaa asetuksella, jonka seurauksena potilaita palvellaan nyt yhdeltä luukulta. Ongelmana on, että tälle luukulle tulee asiakkaita, joiden hoidon pitäisi onnistua aivan muualla kuin päivystyksissä.

Ulla Matikainen istuu tiistaina Haartmanin päivystyspoliklinikalla ja odottaa. Hän oli aiemmin samana päivänä kaupungilla, kun jalkaan sattui, ja nyt sillä ei voi astua.

Matikainen soitti terveyskeskukseen, mutta sieltä sanottiin, ettei enää kannata tulla. Helsingin terveysasemat sulkeutuvat kesällä kello 16.